o izvajanju pooblastila za sprejemanje delegiranih aktov, prenesenega na Komisijo na podlagi Uredbe (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS)

POROČILO KOMISIJE EVROPSKEMU PARLAMENTU IN SVETU

POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, prenesenega na Komisijo na podlagi Uredbe (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS)

1.Uvod

Uredba (EU) 2017/2391 Evropskega parlamenta in Sveta z dne 12. decembra 2017 o spremembi Uredbe (ES) št. 1059/2003 glede teritorialnih tipologij (Tercet) je uskladila pooblastila, podeljena Komisiji z Uredbo (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) s Pogodbo o delovanju Evropske unije (PDEU).

Z Uredbo (ES) št. 1059/2003 se na Komisijo prenese pooblastilo za sprejemanje delegiranih aktov v skladu s členom 7a za spremembo njene priloge II (člen 3(4)) in seznama lokalnih upravnih enot v njeni prilogi III (člen 4(1)) na podlagi sprememb v upravnih enotah, o katerih jo je zadevna država članica obvestila v skladu s členom 5(1). Poleg tega se s členom 5(4) na Komisijo prenese pooblastilo za sprejemanje delegiranih aktov v skladu s členom 7a za spremembo klasifikacije NUTS (Priloga I) iz prvega pododstavka člena 5(4) na podlagi sprememb v teritorialnih enotah, o katerih jo je zadevna država članica obvestila v skladu s členom 5(1).

2.Pravna podlaga

V skladu s členom 7a(2) Uredbe (ES) št. 1059/2003 se pooblastilo za sprejemanje delegiranih aktov prenese za obdobje petih let od 18. januarja 2018. To pooblastilo se samodejno podaljšuje za obdobja petih let, razen če Evropski parlament ali Svet temu nasprotuje. Isti odstavek zahteva, da Komisija pripravi poročilo o prenosu pooblastila najpozneje devet mesecev pred koncem petletnega obdobja.

To poročilo izpolnjuje zadevno obveznost.

3.Izvajanje prenosa pooblastila

Od začetka veljavnosti Uredbe (EU) 2017/2391 je Komisija sprejela samo Delegirano uredbo Komisije (EU) 2019/1755 .

Navedeni akt je spremenil klasifikacijo NUTS na podlagi sprememb teritorialnih in upravnih enot, ki so jih Komisiji sporočile Belgija, Estonija, Francija, Hrvaška, Italija in Združeno kraljestvo v skladu s členom 5(4) Uredbe.

Komisija se je pri pripravi delegirane uredbe marca 2019 pisno posvetovala z direktorji sektorske in okoljske statistike ter računov, junija 2019 pa s strokovno skupino „Nacionalni statistični uradi evropskega statističnega sistema“. Parlament in Svet je obvestila o vseh posvetovanjih strokovnih skupin ter jima takoj in v ustrezni obliki poslala vse predpisane dokumente.

Komisija je Delegirano uredbo sprejela 8. avgusta 2019 ter o sprejetju obvestila Parlament in Svet, ki v standardnem dvomesečnem obdobju nista podala ugovora. Delegirana uredba (EU) 2019/1755 je začela veljati 13. novembra 2019.

4.Zaključek

Komisija je pravilno izvajala svoja prenesena pooblastila ter poziva Evropski parlament in Svet, da se seznanita s tem poročilom.

Komisija meni, da bi morala še naprej imeti delegirana pooblastila v skladu z Uredbo (ES) št. 1059/2003, saj bo morda morala v prihodnje sprejeti delegirane akte za spremembo prilog k Uredbi na podlagi sprememb teritorialnih in upravnih enot, ki ji jih sporočijo države članice.